CELEX: 32022D0902
Language: et
Date: 2022-06-08 00:00:00
Title: Komisjoni rakendusotsus (EL) 2022/902, 8. juuni 2022, keskseid vastaspooli käsitleva Malaisia õigusraamistiku samaväärsuse kohta Euroopa Parlamendi ja nõukogu määruse (EL) nr 648/2012 nõuetega (EMPs kohaldatav tekst)

9.6.2022   
               
               
                  ET
               
               
                  Euroopa Liidu Teataja
               
               
                  L 156/64
               
            
         KOMISJONI RAKENDUSOTSUS (EL) 2022/902,
         8. juuni 2022,
         keskseid vastaspooli käsitleva Malaisia õigusraamistiku samaväärsuse kohta Euroopa Parlamendi ja nõukogu määruse (EL) nr 648/2012 nõuetega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 25 lõiget 6,
         ning arvestades järgmist:
         
                     (1)
                  
                  
                     Määruse (EL) nr 648/2012 artikli 25 kohase kolmandas riigis asutatud kesksete vastaspoolte tunnustamise menetluse eesmärk on võimaldada sellistes kolmandates riikides asutatud ja tegevusloa saanud kesksetel vastaspooltel, mille regulatiivsed nõuded on samaväärsed kõnealuses määruses sätestatutega, osutada liidus asutatud kliirivatele liikmetele või kauplemiskohtadele kliirimisteenuseid. Kõnealuse määrusega ette nähtud tunnustamismenetlus ja samaväärsust käsitlev otsus aitavad seega saavutada määruse (EL) nr 648/2012 peamist eesmärki vähendada süsteemset riski, laiendades turvaliste ja nõuetekohaste kesksete vastaspoolte kasutamist börsiväliste tuletislepingute kliirimisele, sealhulgas juhul, kui kõnealused kesksed vastaspooled on asutatud ja saanud tegevusloa kolmandas riigis.
                  
               
                     (2)
                  
                  
                     Selleks et seoses kesksete vastaspooltega saaks kolmanda riigi õiguskorda käsitada samaväärsena liidu õiguskorraga, peaks kohaldatava õigus- ja järelevalvekorra sisuline tulemus olema samaväärne liidu nõuetega saavutatavate eesmärkidega. Kõnealuse samaväärsuse hindamise eesmärk on seega kontrollida, kas asjaomase kolmanda riigi õigus- ja järelevalvekorraga tagatakse, et seal asutatud ja tegevusloa saanud kesksed vastaspooled ei kujuta endast liidus asutatud kliirivatele liikmetele ja kauplemiskohtadele suuremat riski kui liidus tegevusloa saanud kesksed vastaspooled ega tekita seeläbi liidus vastuvõetamatul tasemel süsteemset riski. Seega tuleks arvesse võtta liidu finantsturust väiksematel finantsturgudel sooritatud kliirimistegevusele omaseid oluliselt väiksemaid riske.
                  
               
                     (3)
                  
                  
                     Selle hindamine, kas Malaisia õigus- ja järelevalvekord on samaväärne liidu omaga, ei peaks seega põhinema mitte ainult Malaisias kesksete vastaspoolte suhtes kohaldatavate õiguslikult siduvate nõuete võrdleval analüüsil, vaid hinnata tuleks ka kõnealuste nõuete tulemust ning nende asjakohasust liidus asutatud kliirivatel liikmetel ja kauplemiskohtadel tekkida võivate riskide maandamiseks, võttes arvesse finantsturu suurust, kus kesksed vastaspooled Malaisias tegutsevad. Selleks et riski maandataks samas ulatuses, peavad riskimaandamisnõuded olema rangemad kesksete vastaspoolte puhul, kes tegutsevad suurematel finantsturgudel ja kelle riskitase on kõrgem kui väiksematel finantsturgudel tegutsevatel kesksetel vastaspooltel, kelle riskitase on madalam.
                  
               
                     (4)
                  
                  
                     Selleks et kolmandas riigis tegevusloa saanud kesksete vastaspoolte suhtes kohaldatavat õigus- ja järelevalvekorda saaks pidada samaväärseks määruses (EL) nr 648/2012 sätestatud korraga, peavad vastavalt kõnealuse määruse artikli 25 lõike 6 punktidele a, b ja c olema täidetud kolm tingimust.
                  
               
                     (5)
                  
                  
                     Artikli 25 lõike 6 punkti a kohaselt peavad kolmandas riigis tegevusloa saanud kesksed vastaspooled täitma määruse (EL) nr 648/2012 IV jaotises sätestatud nõuetega samaväärseid õiguslikult siduvaid nõudeid.
                  
               
                     (6)
                  
                  
                     Malaisias tegevusloa saanud kesksete vastaspoolte suhtes kehtivad õiguslikult siduvad nõuded on sätestatud 2007. aasta kapitaliturgude ja teenuste seaduses (Capital Markets and Services Act 2007 (Act 671) – Akta Pasaran Modal dan Perkhidmatan 2007, edaspidi „CMSA“), (2) eelkõige selle paragrahvis 38, mida täiendavad Malaisia väärtpaberijärelevalve (Securities Commission Malaysia, edaspidi „SC“) avaldatud finantsturu infrastruktuuri suunised (3) (edaspidi „suunised“). CMSA ja suunistega rakendatakse täielikult rahvusvahelisi standardeid, mis on sätestatud finantsturu infrastruktuuride põhimõtetes ning mille andsid välja 2012. aasta aprillis makse- ja arveldussüsteemide komitee ja Rahvusvaheline Väärtpaberijärelevalve Organisatsioon (4).
                  
               
                     (7)
                  
                  
                     Malaisias asutatud kesksetele vastaspooltele peab tegutsemiseks loa andma Malaisia väärtpaberijärelevalve. Selleks et saada luba kliirimisteenuseid osutada, peavad kesksed vastaspooled täitma erinõudeid, mis on sätestatud CMSAs ja mida on täpsustatud suunistes, ning olema kehtestanud sise-eeskirjad ja protseduurid, millega tagatakse kõigi finantsturu infrastruktuuride põhimõtetes sätestatud asjaomaste standardite järgimine. Eelkõige peavad kesksed vastaspooled tegutsema turvaliselt ja tõhusalt ning nad peavad oma tegevuse ja toimingutega seonduvaid riske hoolikalt juhtima. Vastavalt suuniste punktile 3.02, peavad kesksetel vastaspooltel olema ka piisavad finants-, inim-, riskijuhtimis-, infotehnoloogia-, süsteemi- ja taristuressursid, et täita oma ülesandeid keskse vastaspoolena. Vastavuse tõendamiseks CMSA ja suunistega on CMSA paragrahvi 38 lõikes 2 nõutud, et kesksed vastaspooled esitaksid enne rakendamist oma sise-eeskirjad ja protseduurid SC-le.
                  
               
                     (8)
                  
                  
                     Seega on Malaisias tegevusloa saanud kesksete vastaspoolte õiguslikult siduvate nõuete struktuur kahetasemeline. Esimene tase koosneb CMSAst ja suunistest, milles on sätestatud aluspõhimõtted ja ranged standardid, mida kesksed vastaspooled peavad Malaisias kliirimisteenuste osutamiseks tegevusloa saamiseks järgima (edaspidi koos „esmased eeskirjad“). Teine tase koosneb keskse vastaspoole sise-eeskirjadest ja protseduuridest.
                  
               
                     (9)
                  
                  
                     Malaisia finantsturg on oluliselt väiksem kui turg, kus tegutsevad liidus asutatud kesksed vastaspooled. Alates 2016. aastast on kauplemine ja arveldamine tuletisinstrumentidega olnud minimaalne. Seega kujutab osalemine Malaisia tegevusloa saanud kesksetes vastaspooltes endast liidus asutatud kliirivate liikmete ja kauplemiskohtade jaoks oluliselt väiksemat riski kui osalemine liidus tegevusloa saanud kesksetes vastaspooltes. Kesksete vastaspoolte suhtes kohaldatavad esmased normid ning kõnealuste vastaspoolte sise-eeskirjad ja protseduurid, millega rakendatakse finantsturgude infrastruktuuri põhimõtteid, on küllaldased, et maandada liidus asutatud kliirivate liikmete ja kauplemiskohtade jaoks eksisteerida võivat väiksemat riski, ning nendega saavutatavat riskimaandamise tulemust saab pidada samaväärseks määruse (EL) nr 648/2012 eesmärgiga.
                  
               
                     (10)
                  
                  
                     Komisjon leiab, et Malaisia õigus- ja järelevalvekorraga on tagatud, et seal tegevusloa saanud kesksed vastaspooled täidavad määruse (EL) nr 648/2012 IV jaotises sätestatud nõuetega samaväärseid õiguslikult siduvaid nõudeid.
                  
               
                     (11)
                  
                  
                     Määruse (EL) nr 648/2012 artikli 25 lõike 6 punkti b kohaselt peab kolmandas riigis tegevusloa saanud kesksete vastaspoolte suhtes kohaldatav õigus- ja järelevalvekord tagama ka kõnealuste kesksete vastaspoolte suhtes pideva tõhusa järelevalve ja täitmise tagamise meetmed.
                  
               
                     (12)
                  
                  
                     SC kui kesksete vastaspoolte järelevalveasutus teeb kesksete vastaspoolte üle Malaisias järelevalvet, et tagada pidev vastavus esmastele eeskirjadele ning kesksete vastaspoolte sise-eeskirjadele ja protseduuridele. SC teeb korrapäraselt igapäevast järelevalvet kooskõlas Malaisia väärtpaberijärelevalve seaduse (Securities Commission Malaysia Act 1993 (Act 498) (5) – Akta Suruhanjaya Sekuriti Malaysia 1993) paragrahvi 15 punktiga f, et teha kindlaks, hinnata, prioriseerida ja maandada riske. SC võib korraldada oletatavate rikkumiste puhul uurimisi ja kontrolle, saada oma käsutusse raamatupidamis- ja muid dokumente või nõuda üksikisikute osalemist intervjuudel vande all. SC-l on ulatuslikud volitused nõuete täitmise tagamiseks ning ta võib tegevusloa, samuti sise-eeskirjade ja protseduuride heakskiidu tühistada CMSA paragrahvi 39 kohaselt, esitada tingimusi, nõudeid või juhiseid CMSA paragrahvide 26, 354, 355 kohaselt ja määrata kesksetele vastaspooltele karistusi CMSA paragrahvi 354 kohaselt.
                  
               
                     (13)
                  
                  
                     Komisjon järeldab, et Malaisias tegevusloa saanud kesksete vastaspoolte suhtes kohaldatav õigus- ja järelevalvekord tagab pideva tõhusa järelevalve ja nõuete täitmise.
                  
               
                     (14)
                  
                  
                     Määruse (EL) nr 648/2012 artikli 25 lõike 6 punkti c kohaselt peab kolmanda riigi õigus- ja järelevalvekord hõlmama kolmanda riigi õiguskorra alusel tegevusloa saanud kesksete vastaspoolte (edaspidi „kolmanda riigi kesksed vastaspooled“) tunnustamiseks samaväärset tõhusat süsteemi.
                  
               
                     (15)
                  
                  
                     Väljastpoolt Malaisiat pärit kesksed vastaspooled, kes soovivad kliirida tuletisinstrumente Malaisias, peavad taotlema SC heakskiitu. Suuniste punktis 3.03 on esitatud tunnustamise kriteeriumid ja menetlus. Õigus- ja järelevalvekord jurisdiktsioonis, kus keskne vastaspool on asutatud, peab olema võrreldav Malaisias tegevusloa saanud ja asutatud kesksete vastaspoolte õigus- ja järelevalvekorraga. Väljastpoolt Malaisiat pärit kesksed vastaspooled peavad alati tegelikkuses täitma oma päritoluriigi jurisdiktsiooni eeskirju, sealhulgas finantsturu infrastruktuuride põhimõtteid. Enne kolmanda riigi kesksete vastaspoolte taotluse heakskiitmist peavad SC ja kolmanda riigi pädevad asutused, kes vastutavad väljastpoolt Malaisiat pärit keskse vastaspoole järelevalve eest, lisaks sellele sõlmima koostöölepingu ning keskse vastaspoole jurisdiktsioonis peab kehtima õiguslik raamistik, mis võimaldab tunnustada väljastpoolt Malaisiat pärit keskseid vastaspooli.
                  
               
                     (16)
                  
                  
                     Komisjon järeldab, et Malaisia õigus- ja järelevalvekorda tuleks käsitada tõhusa samaväärse süsteemina kolmanda riigi kesksete vastaspoolte tunnustamiseks.
                  
               
                     (17)
                  
                  
                     Seega võib määruse (EL) nr 648/2012 artikli 25 lõikes 6 sätestatud tingimused lugeda kesksete vastaspoolte suhtes kehtiva Malaisia õigus- ja järelevalvekorra puhul täidetuks ning kõnealust õigus- ja järelevalvekorda võib käsitada samaväärsena määruses (EL) nr 648/2012 sätestatud nõuetega.
                  
               
                     (18)
                  
                  
                     Käesolev otsus põhineb käesoleva otsuse vastuvõtmise ajal Malaisias kesksete vastaspoolte suhtes kohaldatavatel õiguslikult siduvatel nõuetel. Komisjon peaks koostöös ESMAga Malaisias jätkuvalt korrapäraselt jälgima kesksete vastaspoolte õigus- ja järelevalveraamistiku arengut ning seda, et käesoleva otsuse tegemise aluseks olevad tingimused oleksid täidetud.
                  
               
                     (19)
                  
                  
                     Malaisias tegevusloa saanud kesksete vastaspoolte suhtes kohaldatav õigus- ja järelevalvekord tuleks korrapäraselt läbi vaadata. Korrapärane läbivaatamine ei tohiks piirata komisjoni õigust korraldada spetsiaalseid hindamisi, kui asjaomaste muutuste tõttu on vaja, et komisjon hindaks uuesti käesoleva otsuse kohast samaväärsust. Korrapärasele või erikontrollile tuginedes võib komisjon igal ajal otsustada käesolevat otsust muuta või selle kehtetuks tunnistada, eelkõige juhul, kui muutunud olukord mõjutab käesoleva otsuse vastuvõtmise aluseks olnud tingimusi.
                  
               
                     (20)
                  
                  
                     Käesoleva otsusega ette nähtud meetmed on kooskõlas Euroopa väärtpaberikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Määruse (EL) nr 648/2012 artikli 25 kohaldamisel käsitatakse Malaisia kesksete vastaspoolte õigus- ja järelevalvekorda, mis on sätestatud Malaisia 1993. aasta väärtpaberijärelevalve seaduses („Securities Commission Malaysia Act 1993“) ning 2007. aasta kapitaliturgude ja teenuste seaduses („Capital Markets and Services Act 2007“), mida on täiendatud Malaisia väärtpaberijärelevalve finantsturu infrastruktuuri suunistega („Securities Commission Malaysia’s Guidelines on Financial Market Infrastructures“), samaväärseks määruses (EL) nr 648/2012 sätestatud nõuetega.
         
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 8. juuni 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 201, 27.7.2012, lk 1.
         
            (2)  Securities Commission Malaysia: Capital Markets and Services Act 2007 [A1499/2015 & P.U.(A) 289/2021], c.i.f. 1. juuli 2021.
         
            (3)  Securities Commission Malaysia: Guidelines on Financial Market Infrastructures SC-GL/1-2017 (R1-2019).
         
            (4)  Committee on Payment and Settlement Systems/Technical Committee of the International Organization of Securities Commissions: Principles for financial market infrastructures (aprill 2012), CPMI Papers No. 101, Principles for Financial Market Infrastructures (bis.org).
         
            (5)  Securities Commission Malaysia: Securities Commission Malaysia Act 1993 [- P.U.(B) 547/2017], c.i.f. 24. november 2017.